Tæplega þrjátíu omíkron-smit eru staðfest á Íslandi. Bólusetningar og örvunarbólusetning hafa sannað sig gegn alvarlegum veikindum segir sóttvarnalæknir. Örvunarbólusetning virðist tíu sinnum öflugri gegn delta-afbrigðinu en seinni bólusetningin.
Tæplega þrjátíu omíkron-smit eru staðfest hér á landi og gert er ráð fyrir að þeim fjölgi til muna. Veikindi hafa ekki verið alvarleg.
Það er bara verið að raðgreina og staðfest smit eru nú í kringum 30, tæplega 30, og þetta er fólk sem er að koma erlendis frá mörgum löndum og einhver smit hafa orðið hér innanlands. Ég held að við munum sjá aukningu í þessu eins og annars staðar. Það finnst mér mjög líklegt.
Sóttvarnalæknir segir línur vafalítið skýrast á næstunni. Engar fregnir hafi borist af alvarlegum veikindum vegna omíkron-afbrigðisins hvorki hér né annars staðar enn sem komið er. Hann telur ekki ástæðu til að breyta sóttvarnareglum að sinni.
Við stöndum nokkuð í stað í útbreiðslunni og ef eitthvað er þá erum við að fara heldur niður á við. Þannig að við erum ekki á slæmum stað hvað það varðar og svo er spítalinn ekki í teljandi vandræðum eins og staðan er. Það eru eitthvað um 15 manns inniliggjandi og þar af þrír á gjörgæslu þannig að það hefur oft verið verra. Helgin var ekki slæm á spítalanum og vonandi helst það áfram. Mér finnst ekki tilefni til að fara út í harðari aðgerðir að sinni.
Um helmingur þeirra sem veikjast eru fullbólusettir og helmingur veikra er óbólusettur. Örvunarskammturinn virðist skipta sköpum.
Það virðist sem örvunarbólusetningin geri útslagið núna bæði á smit og alvarleg veikindi. Þannig að það ætti að vera hvatning til allra að fara í örvunarbólusetningu og bólusetningu yfir höfuð.
Þórólfur segir mögulega faglegar forsendur til að hafa bólusetningapassa fyrir þá sem eru fullbólusettir og með örvunarbólusetningu, þar sem hún sé tíu sinnum öflugri en bólusetning tvö að því er virðist. Slíkt sé hins vegar ákvörðun stjórnvalda en ekki sóttvarnalæknis.
Tæplega þrjátíu omíkron-smit eru staðfest á Íslandi. Þreföld bólusetning hefur sannað sig gegn alvarlegum veikindum segir sóttvarnalæknir. Örvunarbólusetning virðist tíu sinnum öflugri gegn delta-afbrigðinu en seinni bólusetningin.